‘Rage’ vir matrieks is ‘superverspreider-byeenkomste’Foto: Ballito Rage/Facebook Matrieks wat ŉ Rage-byeenkoms bygewoon het, word versoek om vir tien dae te selfisoleer en Covid-19-toetse te ondergaan. ŉ Rage-byeenkoms het van 27 November tot 4 Desember in Ballito plaasgevind en nog drie Rage-byeenkomste word beplan. Dr. Zweli Mkhize, minister van gesondheid, het gesê dié byeenkomste word as sogenaamde superverspreider-byeenkomste beskou. “Ons kan bevestig dat ons nou ŉ aantal bevestigde Covid-19-gevalle geïdentifiseer het wat voortspruit uit hierdie superverspreider-byeenkomste. As jy een van hierdie byeenkomste bygewoon het, word jy nou as ŉ kontakpersoon beskou. Ons moedig ouers aan om hul kinders so spoedig moontlik te laat toets indien hulle ŉ Rage-byeenkoms bygewoon het.” Volgens Mkhize is dit ŉ duidelike bewys dat groot byeenkomste waar alkohol gebruik word, ŉ groot risiko is en pogings om die verspreiding van die virus te beperk ondermyn. Rage-byeenkomste word ook beplan vir Johannesburg van 12 tot 13 Desember, in Jeffreysbaai van 15 tot 22 Desember en in Plettenbergbaai van 29 Januarie tot 6 Februarie. Dr. Zweli Mkhize, minister van gesondheid. (Foto: Twitter) “Terwyl die regering ŉ poging aanwend om hierdie virus te beperk, doen ons ŉ beroep op alle ouers om ook hul oordeel en gesag te gebruik en grense te stel vir aktiwiteite waaraan hul kinders deelneem.” Dit is duidelik dat die meeste deelnemers aan hierdie aktiwiteite nie voortdurend bewus is van voorkomende gedrag nie, meen Mkhize. “Dit beteken dat ons jeug hulself nie net blootstel aan die risiko om Covid-19 op te doen nie, maar dat hulle ook die lewe van hul ouers, grootouers en ander geliefdes in gevaar stel.” Mense wat deel was van superverspreider-byeenkomste word versoek om die Covid-Alert-app af te laai om die departement te help met kontakopsporing. Volgens Mkhize het die departement verneem dat ŉ paar private hospitale in Durban se waakeenhede nou vol is. “Ons gaan voort om by alle burgers te pleit: Die gedrag van elke individu sal bepaal of ons in hierdie stryd sal oorwin en of die virus steeds ons pogings verslaan.”